KOMISIJOS SPRENDIMAS
2007 m. gruodžio 20 d.
patvirtinantis Jungtinių Amerikos Valstijų prieš eksportuojant atliekamus žemės riešutų ir iš jų pagamintų produktų patikrinimus dėl aflatoksinų
(pranešta dokumentu Nr. C(2007) 6451)
(Tekstas svarbus EEE)
(2008/47/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 23 straipsnį,
kadangi:
(1)
2006 m. gruodžio 19 d. Komisijos reglamente (EB) Nr. 1881/2006, nustatančiame didžiausias leistinas tam tikrų teršalų maisto produktuose koncentracijas (2), nustatyta didžiausia leistina aflatoksinų koncentracija maisto produktuose. Į rinką gali būti tiekiami tik tie maisto produktai, kuriuose neviršijama didžiausia koncentracija.
(2)
Pagal Reglamentą (EB) Nr. 882/2004 valstybės narės užtikrina, kad oficiali kontrolė atliekama reguliariai, atsižvelgiant į riziką ir pakankamai dažnai, kad būtų įgyvendinti reglamento tikslai, t. y., inter alia, užkirsti kelią galimam pavojui žmonėms ir gyvūnams, jį panaikinti arba sumažinti iki priimtino laipsnio.
(3)
Pagal Reglamento (EB) Nr. 882/2004 23 straipsnį prieš eksportuojant atliekami patikrinimai, kuriuos trečioji šalis atlieka prieš pat eksportuodama pašarus ir maistą į Bendriją, siekdama patikrinti, kad eksportuojami produktai atitinka Bendrijos reikalavimus, gali būti patvirtinti.
(4)
Nurodytą patvirtinimą trečiajai šaliai galima suteikti tik jei atlikus Bendrijos auditą nustatyta, kad į Bendriją eksportuojami pašarai ar maisto produktai atitinka Bendrijos reikalavimus arba lygiaverčius reikalavimus bei kad prieš išsiunčiant trečiojoje šalyje atlikta kontrolė yra pakankamai efektyvi ir veiksminga, jog būtų galima sumažinti Bendrijos teisės aktais nustatytų dokumentų, tapatybės ir fizinių patikrinimų apimtį.
(5)
2005 m. balandžio mėn. Jungtinės Amerikos Valstijos Komisijai pateikė paraišką gauti Jungtinių Amerikos Valstijų kompetentingų institucijų prieš eksportuojant atliekamų žemės riešutų ir iš jų pagamintų produktų, skirtų eksportuoti į Bendriją, patikrinimų dėl užteršimo aflatoksinais patvirtinimą.
(6)
2006 m. rugsėjo 18-22 d. Komisijos Maisto ir veterinarijos tarnyba (FVO) Jungtinėse Amerikos Valstijose atliko patikrinimą, siekdama įvertinti esamas kontrolės sistemas, skirtas užtikrinti, kad būtų išvengiama žemės riešutų ir iš jų pagamintų produktų užteršimo aflatoksinais, ir patikrinti, kad šių eksportuojamų į Bendriją produktų patikrinimai prieš eksportuojant užtikrina, jog šie produktai atitinka Bendrijos reikalavimus. Buvo padaryta išvada, kad Jungtinėse Amerikos Valstijose aflatoksinų koncentracijos žemės riešutuose kontrolės sistema aiškiai apibrėžta, o patvirtintos Jungtinių Amerikos Valstijų laboratorijos veikia tinkamai. Kompetentingos Jungtinių Amerikos Valstijų institucijos įsipareigojo ir ėmėsi veiksmų, kad pašalintų nustatytus nedidelius trūkumus.
(7)
Todėl tikslinga patvirtinti Jungtinių Amerikos Valstijų prieš eksportuojant atliekamus žemės riešutų ir iš jų pagamintų produktų patikrinimus, užtikrinančius atitiktį Bendrijos nustatytoms didžiausioms aflatoksinų koncentracijoms.
(8)
Pagal Reglamento (EB) Nr. 882/2004 16 straipsnio 2 dalį valstybės narės importuojamų siuntų fizinių patikrinimų dažnumą turi nustatyti atsižvelgdamos į pavojus, susijusius su skirtingų tipų maistu ir atsižvelgdamos, be kita ko, į garantijas, kurias pateikė trečiosios šalies, kuri yra tiriamo maisto kilmės valstybė, kompetentingos institucijos. Prieš eksportuojant atliekami sistemingi patikrinimai, kurie pagal Reglamento (EB) Nr. 882/2004 23 straipsnyje nurodytą Bendrijos patvirtinimą atliekami prižiūrint Jungtinių Valstijų žemės ūkio departamentui (USDA), suteikia valstybių narių institucijoms tvirtas garantijas. Dėl to valstybės narės turėtų sumažinti produktų fizinių patikrinimų dažnumą iki šias garantijas atitinkančio lygio.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Patikrinimų prieš eksportuojant patvirtinimas
Jungtinių Amerikos Valstijų Žemės ūkio departamento (USDA) patikrinimai aflatoksinų nustatymui atliekami prieš pat eksportuojant siuntas į Bendriją ir yra patvirtinti šiems maisto produktams ir iš jų pagamintiems produktams (toliau - maisto produktai):
a)
žemės riešutai, klasifikuojami KN kodu 1202 10 90 arba 1202 20 00;
b)
žemės riešutai, klasifikuojami KN kodu 2008 11 94 (tiesiogiai supakuoti į pakuotes, kurių neto masė didesnė kaip 1 kg) arba 2008 11 98 (tiesiogiai supakuoti į pakuotes, kurių neto masė ne didesnė kaip 1 kg);
c)
skrudinti žemės riešutai, klasifikuojami KN kodu 2008 11 92 (tiesiogiai supakuoti į pakuotes, kurių neto masė didesnė kaip 1 kg) arba 2008 11 96 (tiesiogiai supakuoti į pakuotes, kurių neto masė ne didesnė kaip 1 kg).
Patikrinimų prieš eksportuojant patvirtinimas taikomas tik pirmoje pastraipoje išvardintiems žemės riešutams, kurie buvo pagaminti Jungtinių Amerikos Valstijų teritorijoje.
2 straipsnis
Patikrinimų prieš eksportuojant patvirtinimo sąlygos
1. Prie siuntos turi būti pridėti:
a)
USDA patvirtintos laboratorijos remiantis 2006 m. vasario 23 d. Komisijos reglamento (EB) Nr. 401/2006, nustatančio ėminių ėmimo ir tyrimo metodus, skirtus oficialiai mikotoksinų kiekio maisto produktuose kontrolei (3), nuostatomis atlikto mėginių ėmimo ir tyrimo rezultatai;
b)
priede nustatytas sertifikatas (4), užpildytas, pasirašytas ir patvirtintas Jungtinių Amerikos Valstijų USDA atstovo, įgalioto tikrinti maisto produktus.
2. Kiekviena maisto produktų siunta žymima tokiu pat kodu, koks nurodytas mėginių ėmimo ir tyrimų rezultatų ataskaitoje ir pirmos pastraipos b punkte nurodytame sertifikate. Tuo kodu paženklinamas kiekvienas siuntos maišelis arba kito pavidalo pakuotė.
3. b punkte nurodytas sertifikatas maisto produktų importui į Bendriją galioja ne ilgiau kaip keturis mėnesius nuo jo išdavimo datos.
3 straipsnis
Siuntos padalijimas
Jeigu siunta yra padalinta, kartu su kiekviena padalintos siuntos dalimi iki didmeninės prekybos etapo (ir jį įskaitant) turi būti pateikiamos 2 straipsnio 1 dalies b punkte nurodyto sertifikato, kurį patvirtino kompetentinga valstybės narės, kurios teritorijoje siunta buvo padalinta, institucija, kopijos. Išleidžiant į laisvą apyvartą siuntą, patvirtintas sertifikato kopijas taip pat gali išduoti kompetentinga institucija, jei maisto verslo operatorius nurodo, kad ketina siuntą padalinti.
4 straipsnis
Oficiali kontrolė
Dokumentų patikrinimas, kaip nurodyta Reglamento (EB) Nr. 882/2004 16 straipsnio 1 dalyje, atliekamas pirmojo įvežimo į Bendriją vietoje, o šio patikrinimo įrodymai pridedami prie siuntos.
Pagal Reglamento (EB) Nr. 882/2004 16 straipsnio 2 dalies d punkto ir 23 straipsnio 2 dalies nuostatas, valstybių narių atliekamų šio reglamento 1 straipsnyje nurodytų maisto produktų siuntų fizinių patikrinimų dažnumas labai sumažinamas su sąlyga, kad laikomasi šio reglamento 2 straipsnio sąlygų.
5 straipsnis
Šis sprendimas taikomas nuo 2007 m. gruodžio 1 d.
6 straipsnis
Šis sprendimas skirtas valstybėms narėms.
Priimta Briuselyje, 2007 m. gruodžio 20 d.